Шеланд
Шеланд (дат. Sjælland, Шелан), известен и като Зеланд, е най-големият датски остров, разположен в Балтийско море. На него живеят повече от 2 млн. жители и се намира столицата на страната Копенхаген. Площ 7031 km².

География 

Остров Шеланд е разположен в източната част на страната. Дължината му от север на юг е 128 km, а максималната ширина 98 km. На изток протока Йоресун (Зунд) го отделя от Швеция, на запад протока Стурабелт (Голям Белт) – от остров Фюн, а на юг протока Смоланс Фарванет – от островите Лолан, Фалстер и Мьон. Бреговете му са предимно ниски, силно разчленени от заливи и фиорди – Исефиорд и Роскилефиорд на север, Сайерьобугт на северозапад, Ямерланбугт и Мусхолмбугт на запад, Коребексминебугт и Авнефиорд на юг, Факсебугт на югоизток, Кьогебугт на изток. Изграден е предимно от варовици и глини, препокрити с ледникови наслаги. Релефът представлява хълмиста, предимно моренна равнина с максимална височина връх Гюленльовес Хой 126 m, разположен в централната му част. Отделни участъци от острова, предимно на северозапад лежат под морското равнище. На Шеланд има голямо количество езера: Аресьо (най-голямото в Дания), Есрумсьо, Салтбеквиг, Тисьо, Фуресьо, Тюструпсьо и др. Речната мрежа е гъста, представена от къси и малки, но пълноводни реки – Сусо (най-голямата на острова), Халебюо, Трюгевелео и др. В миналото Шеланд и бил покрит с гъсти букови и дъбови гори, от които сега са се запазили отделни малки участъци. Развива се интензивно земеделие (треви за кърма на животните, пшеница, захарно цвекло) и млечно животновъдство.

През 1987 г. започва проект за изграждане на мост между островите Фюн и Шеланд. В 1997 г. железопътният мост е готов и само година по-късно е отворен и за автомобили. Заедно с изградените по-рано мостове над Лилебелт, Шеланд най-накрая е свързан с континента по суша. През 2000 г. e открит Йоресунският мост, свързващ Копенхаген и шведския град Малмьо. На източното крайбрежие и на близкия остров Амагер е разположен град Копенхаген, столицата на страната. Други по-големи градове са: Хелсингьор, Роскиле, Слагелсе, Корсьор, Калунборг, Нествед и др.

Източници 

Острови на Дания
Острови в Балтийско море